CELEX: 52018PC0360
Language: mt
Date: 2018-05-31
Title: Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond ta' Solidarjetà tal-Unjoni Ewropea biex tingħata assistenza lill-Bulgarija, lill-Greċja, lil-Litwanja u lill-Polonja

IL-KUMMISSJONI EWROPEA
            Brussell, 31.5.2018
            COM(2018) 360 final
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar il-mobilizzazzjoni tal-Fond ta' Solidarjetà tal-Unjoni Ewropea biex tingħata assistenza lill-Bulgarija, lill-Greċja, lil-Litwanja u lill-Polonja
            
               
         
         
            
               MEMORANDUM TA’ SPJEGAZZJONI
            
            
               1.Il-Kuntest tal-proposta
            
            
               Din id-Deċiżjoni tkopri l-mobilizzazzjoni tal-Fond ta’ Solidarjetà tal-Unjoni Ewropea (FSUE) skont ir-Regolament tal-Kunsill (KE) Nru 2012/2002 tal-11 ta’ Novembru 2002
                  1
                (minn hawn’ il quddiem imsemmi bħala “ir-Regolament”) għal ammont ta’ EUR 33 992 206 biex jipprovdi assistenza fil-Bulgarija, il-Greċja, il-Litwanja u l-Polonja wara diżastri li seħħew f’dawn il-pajjiżi matul l-2017. Din il-mobilizzazzjoni hija akkompanjata mill-Abbozz ta’ Baġit Emendatorju (ABE) Nru 4/2018
                  2
                li jipproponi li l-approprjazzjonijiet meħtieġa jiddaħħlu fil-baġit ġenerali tal-2018. 
            
            
               2.Informazzjoni u kundizzjonijiet
            
            
               2.1.Il-Bulgarija - għarar
            
            
               Fil-25 u s-26 ta’ Ottubru 2017 il-parti tax-Xlokk tal-Bulgarija esperjenzat xita qawwija u maltempati vjolenti mhux tas-soltu li kkaġunaw ħsara lil pontijiet, kanali tad-dranaġġ, ħitan u fl-infrastruttura bażika.
            
            
               (1)Il-Bulgarija applikat għal kontribuzzjoni mill-Fond tas-Solidarjetà fil-11 ta’ Jannar 2018, qabel l-iskadenza ta’ 12-il ġimgħa minn meta ġiet irreġistrata l-ewwel ħsara fil-25 ta’ Ottubru 2017. L-applikazzjoni ġiet ippreżentata bħala "diżastru reġjonali" skont l-Artikolu 2(3) tar-Regolament.
            
            
               (2)Id-diżastru huwa ta' oriġini naturali u għalhekk jaqa' taħt l-ambitu tal-applikazzjoni tal-FSUE.
            
            
               (3)L-awtoritajiet Bulgari stmaw li l-ħsara diretta totali kkawżata mid-diżastru hi ta' EUR 90,3 miljun. L-applikazzjoni ġiet ippreżentata fuq il-bażi tad-dispożizzjonijiet tad-“diżastri reġjonali” kif stabbilit fl-Artikolu 2(3) tar-Regolament li jiddefinixxi l-kunċett ta’ “diżastru reġjonali” bħala kwalunkwe diżastru naturali li jirriżulta, f’reġjun fil-livell NUTS 2 ta’ Stat eliġibbli, fi ħsara diretta li taqbeż il-1,5 % tal-PDG ta’ dak ir-reġjun. Il-ħsara kkawżata mill-għargħar f’Burgas tirrappreżenta 1.6 % tal-PDG tar-reġjun fil-livell ta' NUTS 2 ta' Yugoiztochen
                  3
                u għalhekk teċċedi l-limitu ta’ 1.5 % previst fir-Regolament. It-talba mill-Bulgarija kienet għalhekk eliġibbli għal kontribuzzjoni mill-FSUE.
            
            
               (4)Fl-applikazzjoni tagħhom, l-awtoritajiet Bulgari talbu għal ħlas bil-quddiem. Wara valutazzjoni preliminari tal-applikazzjoni, il-Kummissjoni kkunsidrat li l-ammont mitlub ta’ dannu li jaqbeż il-limitu għall-eliġibbiltà biss marġinalment kien jeħtieġ valutazzjoni aktar bir-reqqa u li l-ħlas bil-quddiem huwa għalhekk mhux ġustifikat.
            
            
               (5)L-applikazzjoni Bulgara kienet tagħti deskrizzjoni dettaljata tas-sitwazzjoni meteoroloġika u l-effetti tal-maltempata. Bejn il-25 u s-26 ta’ Ottubru 2017, xita qawwija u intensiva u rjieħ qawwija li ġiegħlu l-Baħar l-Iswed jidħol ‘il ġewwa laqtu t-territorju tad-distrett ta’ Burgas u ħolqu sitwazzjoni kritika. Ġie ddikjarat stat ta’ emerġenza u daħal fis-seħħ il-Pjan Reġjonali għall-Protezzjoni mid-Diżastri. L-għargħar ħallew 5 vittmi u affettwaw madwar 6 000 persuna, 142 residenzja u aktar minn 1 200 proprjetà mhux residenzjali ġew mgħarrqa. L-ilmijiet tax-xmara għolja u mewġ kbir għarrqu pontijiet u qerdu l-infrastruttura tat-toroq, il-kanali tad-drenaġġ, drejns u ħitan li jservu għall-appoġġ, inkluż in-netwerk nazzjonali tat-toroq. L-infrastruttura muniċipali inkluż toroq, pontijiet, pajpijiet tal-ilma, drenaġġ, ħitan tal-appoġġ, digi, protezzjoni tad-drenaġġ baċiri tax-xmajjar, l-infrastruttura tal-kura tas-saħħa u tat-tfal ġarrbu ħsarat jew inqerdu għal kollox. Miżbla reġjonali għall-iskart solidu sofriet ħsara kbira u  ġiet dekummissjonata temporanjament. L-impjant għat-trattament tal-ilma mormi f’Dolno Ezerovo ġie mgħarrqa u temporanjament ma ħadimx.
            
            
               (6)Il-Bulgarija qieset li l-ispiża tal-operazzjonijiet ta’ emerġenza u rkupru eliġibbli skont l-Artikolu 3(2) tar-Regolament tammonta għal EUR 90,1 miljun u preżentata maqsuma skont it-tip ta’ operazzjoni. L-akbar sehem tal-ispejjeż eliġibbli (iktar minn EUR 65 miljun) jikkonċerna s-settur tat-trasport.
            
            
               (7)L-awtoritajiet Bulgari ddikjaraw li 0.33 % tal-kost eliġibbli huwa assigurat. Għalhekk ma jistgħux jirċievu kontribuzzjoni fil-forma tal-FSUE.
            
            
               (8)Ir-reġjuni milquta huma “reġjuni anqas żviluppati” taħt il-Fondi Ewropej Strutturali u ta’ Investiment (SIE) (2014-2020). L-awtoritajiet Bulgari ma indikawx lill-Kummissjoni l-ħsieb tagħhom li jallokaw fondi mill-programmi ta' FSIE għall-miżuri tal-irkupru.
            
            
               (9)Il-Bulgarija ma attivatx il-Mekkaniżmu tal-Unjoni għall-Protezzjoni Ċivili. 
            
            
               (10)Fir-rigward tal-implimentazzjoni tal-leġiżlazzjoni tal-Unjoni dwar il-prevenzjoni u l-ġestjoni tar-riskji tad-diżastri bħalissa ma hemm l-ebda proċedura ta’ ksur għaddejja. 
            
            
               (11)L-applikazzjoni Bulgara kienet tipprovdi deskrizzjoni qasira tal-implimentazzjoni tal-leġiżlazzjoni tal-Unjoni dwar il-prevenzjoni u l-immaniġġjar tar-riskju ta’ diżastru relatat man-natura tad-diżastru. Għaldaqstant, id-Direttiva 2000/60/KE (id-Direttiva Qafas dwar l-Ilma) u d-Direttiva 2007/60/KE (Direttiva dwar l-Għargħar) ġew trasposti fl-Att dwar l-Ilma tal-Bulgarija. Id-Direttiva tal-Kunsill 2008/114/KE dwar l-infrastrutturi kritiċi ġiet trasposta fl-Att dwar il-Ħarsien mid-Diżastri Bulgaru.
            
            
               2.2.Il-Greċja - terremot fil-gżira ta’ Kos fl-2017
            
            
               Fl-20 ta’ Lulju 2017, terremot b’intensità ta’ 6,6 fuq l-iskala Richter affettwa r-reġjun bejn Bodrum fin-Nofsinhar tal-Eġew (it-Turkija) u l-gżira ta’ Kos (il-Greċja) segwit minn bosta theżżiżiet sekondarji. Id-dannu li rriżulta laqat l-aktar l-infrastruttura u l-assi pubbliċi kif ukoll siti ta’ wirt kulturali importanti.
            
         
         
            
               (1)Il-Greċja applikat għal kontribuzzjoni mill-FSUE fil-11 ta’ Ottubru 2017 qabel l-iskadenza ta’ 12-il ġimgħa minn meta ġiet irreġistrata l-ewwel ħsara fil-21 ta’ Lulju 2017. L-applikazzjoni ġiet ippreżentata bħala "diżastru reġjonali" skont l-Artikolu 2(3) tar-Regolament. Fid-9 ta’ Marzu 2018, wara talba mill-Kummissjoni, il-Greċja pprovdiet informazzjoni addizzjonali meħtieġa biex titlesta l-evalwazzjoni ta’ dan il-każ.
            
            
               (2)Id-diżastru huwa ta' oriġini naturali u għalhekk jaqa' taħt l-ambitu tal-applikazzjoni tal-FSUE.
            
            
               (3)L-awtoritajiet Griegi stmaw li l-ħsara diretta totali kkawżata mid-diżastru hi ta' EUR 101,4 miljun. L-applikazzjoni ġiet ippreżentata fuq il-bażi tad-dispożizzjonijiet tad-“diżastri reġjonali” kif stabbilit fl-Artikolu 2(3) tar-Regolament li jiddefinixxi l-kunċett ta’ “diżastru reġjonali” bħala kwalunkwe diżastru naturali li jirriżulta, f’reġjun fil-livell NUTS 2 ta’ Stat eliġibbli, fi ħsara diretta li taqbeż il-1,5 % tal-PDG ta’ dak ir-reġjun. Il-ħsara kkawżata mit-terremot f’Kos tirrappreżenta 1,8 % tal-PDG tar-reġjun tal-livell NUTS 2 relevanti tal-Eġew tan-Nofsinhar 
                  4
                u għalhekk teċċedi l-limitu ta’ 1.5 % previst fir-Regolament. It-talba mill-Greċja hija għalhekk eliġibbli għal kontribuzzjoni mill-FSUE.
            
            
               (4)Fl-applikazzjoni tagħhom, l-awtoritajiet Griegi talbu għal ħlas bil-quddiem. Il-Kummissjoni qieset li l-ħlas ta’ pagament bil-quddiem mhux ġustifikat bħala essenzjali peress li talbet informazzjoni addizzjonali mill-Greċja biex tagħmel il-valutazzjoni preliminari stabbilita fl-Artikolu 4a tar-Regolament.
            
            
               (5)B’reazzjoni għat-terremot timijiet ta’ salvataġġ issejħu biex jivvalutaw is-sitwazzjoni, iwettqu attivitajiet ta’ salvataġġ, jirrestawraw il-funzjonijiet vitali tal-gżira (l-ajruport, il-port, l-isptar) u biex jiġu kkoordinati l-awtoritajiet lokali tal-ġestjoni tal-emerġenza. Persunal tat-tifi tan-nar u s-Servizz Nazzjonali tal-Ambulanza ġew mobilizzati biex ifittxu persuni maqbuda u midruba. Timijiet speċjali irrestawraw il-linji tal-elettriku maqtugħin. Il-Greċja rrapurtat 10 vittmi u aktar minn 100 ruħ midruba. Ir-residenti u għadd kbir ta’ turisti kellhom jorqdu barra fi skejjel, parks u żoni barra għal diversi ljieli. Il-port ta’ Kos nstab li sofra dannu sinjifikattiv u ma setax jintuża għal xi jiem. 150 dar kien jeħtieġ li jiġu msewwija u 10 dar kellhom bżonn jinbnew mill-ġdid. 33 negozji jeħtieġu tiswijiet u 5 jeħtieġ jinbnew mill-ġdid. 3 bini pubbliċi ġew affettwati wkoll. Ħafna assi tal-wirt kulturali ġarrbu ħsarat, primarjament fuq in-naħa tal-lvant tal-gżira, li kienet tinsab eqreb lejn l-epiċentru tat-terremot, b’mod partikolari, monumenti u siti arkeoloġiċi fil-belt ta’ Kos.
            
            
               (6)Il-Greċja qieset li l-ispiża tal-operazzjonijiet ta’ emerġenza u rkupru eliġibbli skont l-Artikolu 3(2) tar-Regolament tammonta għal EUR 93,9 miljun u preżentata maqsuma skont it-tip ta’ operazzjoni. L-akbar sehem (aktar minn EUR 47,8 miljun) tal-ispejjeż eliġibbli jikkonċernaw miżuri biex jipproteġu l-wirt kulturali. It-tieni l-akbar sehem (xi EUR 41,1 miljun) jikkonċernaw l-ispejjeż għar-restawr tal-infrastruttura tat-trasport.
            
            
               (7)L-awtoritajiet Griegi kkonfermaw li l-ebda kopertura tal-assigurazzjoni ma tagħmel tajjeb għall-ispejjeż eliġibbli.
            
            
               (8)Ir-reġjun milqut huwa "reġjun żviluppat aktar" taħt il-Fondi Strutturali u ta' Investiment Ewropej (FSIE) (2014-2020). L-awtoritajiet Griegi indikaw lill-Kummissjoni l-ħsieb tagħhom li jirriallokaw fondi mill-programmi tal-FSIE lejn miżuri ta’ rkupru.
            
            
               (9)Il-Greċja ma attivatx il-Mekkaniżmu tal-Unjoni għall-Protezzjoni Ċivili. 
            
            
               (10)Bħala effett sekondarju tat-terremot ġie ġġenerat tsunami lokali li affettwa l-kosta tal-peniżola ta’ Bodrum u partijiet mill-kosta tal-gżira ta’ Kos. Wara, sar stħarriġ minn tim internazzjonali magħmul minn xjenzati mit-Turkija, il-Greċja u ċ-Ċentru Konġunt tar-Riċerka tal-Kummissjoni.
            
            
               (11)Fir-rigward tal-implimentazzjoni tal-leġiżlazzjoni tal-Unjoni dwar il-prevenzjoni u l-ġestjoni tar-riskji tad-diżastri bħalissa ma hemm l-ebda proċedura ta’ ksur għaddejja. 
            
            
               (12)L-applikazzjoni tal-Greċja kienet tipprovdi deskrizzjoni  tal-implimentazzjoni tal-leġiżlazzjoni tal-Unjoni dwar il-prevenzjoni ta’ riskju ta’ diżastru u mmaniġġar relatat man-natura tad-diżastru. Abbażi tat-terremoti qawwija li laqtu lill-Greċja bejn l-1978 u l-1981, il-gvern Grieg stabbilixxa politika ta’ prevenzjoni u ġestjoni tar-riskji marbuta mad-diżastri naturali, bl-għan li tittejjeb ir-reżiljenza fil-komunitajiet lokali permezz ta’ qafas biex jiġu implimentati politiki għat-tnaqqis tar-riskji magħrufa, jiġi ġestit l-impatt tat-terremoti, u proċeduri/azzjonijiet biex jiġu evitati riskji ġodda.
            
            
               2.3.Il-Litwanja - għarar
            
            
               Matul is-sajf u l-ħarifa, il-Litwanja ntlaqtet minn xita kontinwa li rriżultat f’ħamrija kompletament saturata li mhux kapaċi tassorbi l-ilma żejjed. Din is-sitwazzjoni rriżultat f’għargħar li kkawżaw l-aktar ħsara fl-infrastruttura tan-netwerk u fis-settur agrikolu.
            
            
               (1)Il-Litwanja applikat għal kontribuzzjoni mill-Fond tas-Solidarjetà fit-22 ta’ Diċembru 2017, qabel l-iskadenza ta’ 12-il ġimgħa minn meta ġiet irreġistrata l-ewwel ħsara fl-4 ta’ Ottubru 2017. L-applikazzjoni ġiet ippreżentata bħala “diżastru maġġuri” skont l-Artikolu 2(2) tar-Regolament. Fit-6 ta’ Frar 2018 il-Litwanja ppreżentat informazzjoni addizzjonali.
            
            
               (2)Id-diżastru huwa ta' oriġini naturali u għalhekk jaqa' taħt l-ambitu tal-applikazzjoni tal-FSUE.
            
            
               (3)Il-Litwanja stmat il-ħsara diretta totali kkawżata mill-għargħar għal EUR 407,4 miljun. Dan l-ammont jaqbeż “il-limitu ta’ diżastru maġġuri” biex jiġi mmobilizzat il-FSUE applikabbli għal-Litwanja fl-2017 ta’ EUR 214,9 miljun (jiġifieri 0,6 % tal-ING fuq il-bażi tad-dejta tal-2015). Peress li l-ħsara diretta totali stmata taqbeż il-limitu, id-diżastru jikkwalifika bħala “diżastru naturali maġġuri” u għalhekk huwa eliġibbli għal kontribuzzjoni mill-FSUE.
            
            
               (4)Il-Litwanja ma talbitx li jsir ħlas bil-quddiem.
            
            
               (5)L-applikazzjoni Litwana kienet tagħti deskrizzjoni dettaljata tas-sitwazzjoni meteoroloġika u l-effetti xita bla heda. Perjodu ta’ xita eċċessiva matul diversi xhur bi preċipitazzjoni li laħqet 280 % tar-rati normali wassal għal ħamrija mifqugħa bl-ilma, ilmijiet interni eċċessivi u tagħbija esaġerata tas-sistemi tad-drenaġġ. Fl-4 ta’ Ottubru 2017 il-Litwanja ddikjarat emerġenza madwar il-pajjiż kollu. Il-fluss ta’ ilma żejjed fit-tul b’bidliet f’daqqa fil-livelli tal-ilma, tal-ħamrija u l-ħama, u pressjoni għolja tal-ilma għamlu ħsara lis-sistemi tad-drenaġġ u wasslu għal kundizzjoni kritika tagħhom. Reklamazzjoni tal-art u s-sistemi ta’ drenaġġ fuq livell nazzjonali naqsu milli jassorbu l-ilma. Xmajjar imfawra wasslu biex għarrqu l-uċuh tal-għelieqi, l-azjendi agrikoli u d-djar, stazzjonijiet tal-elettriku u żoni affettwati taċ-ċimiterji. Ix-xita qawwija għamlet ukoll ħsara lil aktar minn 100 km ta’ toroq. Ġew irreġistrati madwar 50 qtugħ tal-elettriku; il-pajpijiet tat-tisħin u l-insulazzjoni termali wkoll ġarrbu ħsara.
            
            
               (6)Il-Litwanja qieset li l-ispiża tal-operazzjonijiet ta’ emerġenza u rkupru eliġibbli skont l-Artikolu 3(2) tar-Regolament tammonta għal EUR 240,2 miljun u ppreżentatha maqsuma skont it-tip ta’ operazzjoni. Kważi l-ispejjeż kollha eliġibbli jikkonċernaw ir-rijabilitazzjoni tal-infrastruttura fil-qasam tal-ilma/l-ilma tad-drenaġġ inklużi d-digi u s-sistemi tad-drenaġġ. Il-kontribuzzjoni mill-FSUE ma tistax madankollu tintuża għal tiswijiet li jmorru lilhinn mill-istat ta’ dawn l-assi qabel id-diżastru.
            
         
         
            
               (7)L-awtoritajiet Litwani kkonfermaw li l-ebda kopertura tal-assigurazzjoni ma tagħmel tajjeb għall-ispejjeż eliġibbli.
            
            
               (8)Ir-reġjun milqut huwa "reġjun anqas żviluppat" taħt il-Fondi Strutturali u ta' Investiment Ewropej (FSIE) (2014-2020). L-awtoritajiet Litwani ma indikawx lill-Kummissjoni l-ħsieb tagħhom li jallokaw fondi mill-programmi ta' FSIE għall-miżuri tal-irkupru. Madankollu, wara talba mil-Litwanja għal appoġġ lill-bdiewa li ġiet preżentata lill-Kummissjoni f’Novembru 2017, il-Kummissjoni adottat ir-Regolament (UE) Nru 2018/108 dwar “miżura ta’ emerġenza f’forma ta’ għajnuna lill-bdiewa minħabba għargħar u xita qawwija f’ċerti żoni tal-Litwanja, il-Latvja, l-Estonja u l-Finlandja”. L-ammont massimu mogħti lil-Litwanja huwa ta’ EUR 9,1 miljun.
            
            
               (9)Il-Litwanja ma attivatx il-Mekkaniżmu tal-Unjoni għall-Protezzjoni Ċivili. 
            
            
               (10)Fir-rigward tal-implimentazzjoni tal-leġiżlazzjoni tal-Unjoni dwar il-prevenzjoni u l-ġestjoni tar-riskji tad-diżastri bħalissa ma hemm l-ebda proċedura ta’ ksur għaddejja. 
            
            
               (11)L-applikazzjoni Litwana tipprovdi deskrizzjoni  tal-proċeduri ta’ emerġenza nazzjonali fis-seħħ mingħajr madanakollu ma tirreferi speċifikament għall-implimentazzjoni tal-leġiżlazzjoni tal-Unjoni dwar il-prevenzjoni u mmaniġġjar ta’ riskju ta’ diżastru relatat man-natura tad-diżastru. Il-liġi dwar il-Protezzjoni Ċivili tar-Repubblika tal-Litwanja tirregola l-proċeduri li għandhom jiġu applikati mill-istituzzjonijiet statali u muniċipali u l-istabbilimenti, azjendi agrikoli u korpi oħra biex iħejju għal sitwazzjonijiet ta’ emerġenza u l-prevenzjoni tagħhom. Skont l-atti legali, il-Ministeru tal-Agrikoltura, il-Ministeru tal-Ambjent u l-amministrazzjonijiet muniċipali approvaw pjanijiet ta’ emerġenza fuq tliet snin b’miżuri ta’ prevenzjoni. Il-Pjan ta’ Ġestjoni tal-Istat ta’ Emerġenza approvat fl-2010 jistabbilixxi l-mobilizzazzjoni u l-ġestjoni ta’ riżorsi materjali u umani b’segwitu għal stat ta’ emerġenza. Skont l-Ordni Nru 1V-114 tal-2007, ir-responsabbiltà ta’ infurmar dwar avvenimenti u sitwazzjonijiet ta’ emerġenza minħabba avvenimenti idro-meteoroloġiċi u ġeoloġiċi taqa’ fuq il-Ministeru tal-Ambjent u korpi subordinati.
            
            
               2.4.Il-Polonja - maltempata
            
            
               Bejn id-9 u t-12 ta’ Awwissu 2017 partijiet tal-Polonja kienu milquta minn xita qawwija u maltempati vjolenti eċċezzjonali li kkawżaw ħsara kbira lil foresti privati u pubbliċi, l-infrastruttura pubblika u assi oħra.
            
            
               (1)Il-Polonja applikat għal kontribuzzjoni mill-Fond tas-Solidarjetà fil-25 ta’ Ottubru 2017, qabel l-iskadenza ta’ 12-il ġimgħa minn meta ġiet irreġistrata l-ewwel ħsara fid-9 ta’ Awwissu 2017. L-applikazzjoni ġiet ippreżentata bħala "diżastru reġjonali" skont l-Artikolu 2(3) tar-Regolament. Fit-23 ta’ Marzu 2018, wara talba mill-Kummissjoni, il-Polonja pprovdiet informazzjoni addizzjonali essenzjali meħtieġa biex titlesta l-evalwazzjoni ta’ dan il-każ.
            
            
               (2)Id-diżastru huwa ta' oriġini naturali u għalhekk jaqa' taħt l-ambitu tal-applikazzjoni tal-FSUE.
            
            
               (3)L-awtoritajiet Pollakki stmaw li l-ħsara diretta totali kkawżata mid-diżastru hi ta' EUR 491,2 miljun. L-applikazzjoni ġiet ippreżentata fuq il-bażi tad-dispożizzjonijiet tad-“diżastri reġjonali” kif stabbilit fl-Artikolu 2(3) tar-Regolament li jiddefinixxi l-kunċett ta’ “diżastru reġjonali” bħala kwalunkwe diżastru naturali li jirriżulta, f’reġjun fil-livell NUTS 2 ta’ Stat eliġibbli, fi ħsara diretta li taqbeż il-1,5 % tal-PDG ta’ dak ir-reġjun. Il-ħsara kkawżata mill-maltempata tirrappreżenta 2.0 % tal-medja ponderata tal-PDG reġjonali
                  5
                tat-tliet reġjuni kkonċernati, jiġifieri Kuyavian-Pomeranian voivodeship, Pomeranian voivodeship u Greater Poland voivodeship u għalhekk teċċedi l-limitu ta’ 1.5 % previst fir-Regolament. It-talba mill-Polonja hija għalhekk eliġibbli għal kontribuzzjoni mill-FSUE.
            
            
               (4)Il-Polonja ma talbitx li jsir ħlas bil-quddiem.
            
            
               (5)L-applikazzjoni Pollakka tagħti deskrizzjoni dettaljata tas-sitwazzjoni meteoroloġika fil-bidu ta’ Awwissu 2017. Il-maltempata waslet b’xita intensa u bis-silġ lokali u kkawżat 6 imwiet u 39 ruħ midruba. Id-distretti ta’ Toruń u Gdańsk kienu l-aktar milquta. Il-Polonja mill-ewwel ħadet azzjoni biex issalva l-ħajja tal-bniedem, u biex tara li l-bini jkun sigur għan-nies, biex jitneħħew is-siġar imwaqqgħa li blukkaw ħafna toroq u linji tal-ferroviji u qatgħu l-wajers tal-elettriku. L-agħar ħsara seħħet fis-settur tal-foresti. Il-Polonja stmat li fit-tliet reġjuni milquta total ta’ 9,8 miljun m³ ta’ siġar ġew meqruda. Id-diżastru kkawża telf sinifikanti f’riżorsi naturali u affettwa pereżempju 22 riżervi tal-foresti, 15-il speċi ta’ għasafar u 134 ħabitats (Natura 2000), inkluż l-eqdem riżerva tal-foresta il-foresta “Czeszewski” fid-Distrett tal-Foresta Jarocin. L-infrastruttura tal-foresti bħal toroq, pontijiet, djar fil-foresta u l-bini ta’ ċentri ta’ edukazzjoni fil-foresti, siti turistiċi u faċilitajiet oħra ġarrbu ħsarat serji. Barra minn hekk, aktar minn 13 600 razzett u madwar 99 000 ettaru ta’ uċuħ tar-raba’ kienu milquta. Fis-settur tal-enerġija, 5 000 arblu kienu jeħtieġu tiswija, kif ukoll 758 stazzjonijiet tat-transformers u aktar minn 451 km ta’ wajers tal-elettriku.
            
            
               (6)Il-foresti fil-Polonja huma partikolarment importanti għall-ambjent u huma protetti minn varjetà ta’ regolamenti. Huma jkopru madwar 30 % tat-territorju tal-Polonja u 81 % minnhom huma pubbliċi. 77 % tal-foresti Pollakki huma taħt l-amministrazzjoni tal-iState Forests National Forest Holding. Dawn jinkludu parks nazzjonali, riżervi naturali, żoni ta’ pajsaġġ protetti, siti tan-Natura 2000, żoni ta’ importanza ekoloġika, kumplessi tan-natura u tal-pajsaġġ u siti tad-dokumentazzjoni. Iż-żoni ta’ Natura 2000 ikopru madwar 20 % tal-Polonja. 
            
            
               (7)Il-Polonja qieset li l-ispiża tal-operazzjonijiet ta’ emerġenza u rkupru eliġibbli skont l-Artikolu 3(2) tar-Regolament tammonta għal EUR 324,5 miljun u preżentata maqsuma skont it-tip ta’ operazzjoni. L-akbar sehem (aktar minn EUR 259,1 miljun) tal-ispejjeż eliġibbli jikkonċernaw miżuri ta’ restawr immedjat ta’ żoni affettwati biex jiġu evitati effetti immedjati mill-erożjoni tal-ħamrija. It-tieni l-akbar sehem (EUR 42,4 miljun) jikkonċernaw l-ispejjeż għar-restawr tal-infrastruttura tat-trasport.
            
            
               (8)Il-Kummissjoni nnotat il-problemi li seħħew fil-passat rigward il-konformità tal-attivitajiet ta’ ġestjoni tal-foresti mal-leġiżlazzjoni ambjentali tal-UE. Sabiex jiġi evitat nuqqas ta’ konformità tal-operazzjonijiet ippjanati relatati mal-ġestjoni tal-foresti mal-leġiżlazzjoni ambjentali tal-UE, il-Kummissjoni tista’ tinkludi dispożizzjonijiet xierqa fl-att ta’ implimentazzjoni sussegwenti. 
            
            
               (9)L-awtoritajiet Pollakki kkonfermaw li l-ebda kopertura tal-assigurazzjoni ma tagħmel tajjeb għall-ispejjeż eliġibbli.
            
            
               (10)Ir-reġjuni milquta huma “reġjuni anqas żviluppati” taħt il-Fondi Ewropej Strutturali u ta’ Investiment (SIE) (2014-2020). L-awtoritajiet Pollakki ma indikawx lill-Kummissjoni l-ħsieb tagħhom li jallokaw fondi mill-programmi tal-FSIE għall-miżuri tal-irkupru.
            
            
               (11)Il-Polonja ma attivatx il-Mekkaniżmu tal-Unjoni għall-Protezzjoni Ċivili. 
            
            
               (12)Fir-rigward tal-implimentazzjoni tal-leġiżlazzjoni tal-Unjoni dwar il-prevenzjoni u l-ġestjoni tar-riskji tad-diżastri bħalissa ma hemm l-ebda proċedura ta’ ksur għaddejja. 
            
            
               (13)L-applikazzjoni Pollakka tipprovdi deskrizzjoni tal-implimentazzjoni tal-leġislazzjoni tal-Unjoni dwar il-prevenzjoni u l-ġestjoni tar-riskju ta’ diżastri, bħad-“Direttiva tal-Għargħar” tad-Direttiva 2007/60/KE dwar il-valutazzjoni u l-immaniġġar tar-riskji tal-għargħar, kif ukoll id-Direttiva 2008/114/KE dwar l-identifikazzjoni u l-indikazzjoni tal-Infrastruttura Kritika Ewropea u l-valutazzjoni tal-ħtieġa għat-titjib tal-ħarsien tagħhom u d-Direttiva 2012/18/UE dwar il-kontroll ta’ perikli ta’ inċidenti kbar li jinvolvu sustanzi perikolużi. Bħalissa ma hemm l-ebda leġiżlazzjoni tal-Unjoni li tirrigwarda speċifikament il-maltempati. 
            
         
         
            
               2.5.Konklużjoni
            
            
               Minħabba r-raġunijiet stabbiliti hawn fuq, id-diżastri msemmija fl-applikazzjonijiet ippreżentati mill-Bulgarija, mill-Greċja, mil-Litwanja u mill-Polonja jissodisfaw ir-rekwiżiti biex jiġi mobilizzat il-FSUE.
            
            
               3.Finanzjament mill-allokazzjonijiet tal-FSUE għall-2018
            
            
               Ir-Regolament tal-Kunsill (UE, EURATOM) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020
                  6
                (minn issa 'l quddiem “ir-Regolament dwar il-QFP”), u b’mod partikolari l-Artikolu 10 tiegħu, jippermetti l-mobilizzazzjoni tal-FSUE, b’limitu massimu annwali ta’ EUR 500 000 000 (prezzijiet tal-2011). Il-punt 11 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxipplina baġitarja, dwar kooperazzjoni f’materji ta’ baġit u dwar ġestjoni finanzjarja tajba
                  7
                (FII) jistabbilixxi l-modalitajiet għall-mobilizzazzjoni tal-FSUE.
            
            
               Billi s-solidarjetà kienet il-ġustifikazzjoni ċentrali għall-ħolqien tal-FSUE, il-Kummissjoni hija tal-fehma li jenħtieġ li l-għajnuna tkun progressiva. Dan ifisser li, skont prattika preċedenti, jenħtieġ li l-porzjon tal-ħsara li jaqbeż il-livell limitu ta’ “diżastru naturali maġġuri” għall-mobilizzazzjoni tal-FSUE (jiġifieri 0,6 % tal-ING jew EUR 3 biljun fil-prezzijiet tal-2011, skont liema minnhom ikun l-iżgħar ammont) iwassal għal intensità ta’ għajnuna akbar mill-ħsara sal-livell limitu. Ir-rata applikata fil-passat biex jiġu definiti l-allokazzjonijiet għal diżastri maġġuri hija ta’ 2,5 % tal-ħsara diretta totali taħt il-livell limitu, u 6 % għall-parti tal-ħsara ‘l fuq minn dan. Għal diżastri reġjonali u diżastri aċċettati taħt id-dispożizzjoni ta’ “pajjiż ġar”, ir-rata hija ta’ 2,5 %.
            
            
               Il-kontribuzzjoni ma tistax taqbeż l-ispiża totali stmata tal-operazzjonijiet eliġibbli. Il-metodoloġija biex tiġi kkalkulata l-għajnuna kienet imfassla fir-Rapport Annwali tal-2002-2003 dwar il-FSUE u aċċettata mill-Kunsill u mill-Parlament Ewropew.
            
            
               Abbażi tal-applikazzjonijiet mill-Bulgarija, mill-Greċja, mil-Litwanja u mill-Polonja, il-kalkolu tal-kontribuzzjoni finanzjarja mill-FSUE, ibbażat fuq l-istima tal-ħsara diretta totali kkawżata, huwa kif ġej:
            
            
                     
                        Stati Membri
                     
                  
                  
                     
                        Kwalifikazzjoni ta’ diżastru
                     
                  
                  
                     
                        Ħsara diretta totali
                     
                     
                     
                        (miljuni ta’ EUR)
                     
                  
                  
                     
                        Limitu minimu għal diżastru maġġuri
                     
                     
                     
                        (miljuni ta’ EUR)
                     
                  
                  
                     
                        2,5 % tal-ħsara diretta sal-livell limitu 
                     
                     
                        (f’EUR)
                     
                  
                  
                     
                        6 % tal-ħsara diretta 'l fuq mil-livell limitu
                     
                     
                        (f’EUR)
                     
                  
                  
                     
                        Ammont totali tal-għajnuna proposta
                     
                     
                     
                        (f’EUR)
                     
                  
                  
                     
                        Ħlas bil-quddiem imħallas
                     
                     
                     
                        (f’EUR)
                     
                  
               
                     
                        Il-BULGARIJA
                     
                  
                  
                     
                        Reġjonali 
                     
                     
                        (L-Art. 2(3)).
                     
                  
                  
                     
                        90,329.
                     
                  
                  
                     
                        288,020.
                     
                  
                  
                     
                        2 258 225
                     
                  
                  
                     
                        -
                     
                  
                  
                     
                        2 258 225
                     
                  
                  
                     
                        0
                     
                  
               
                     
                        IL-GREĊJA
                     
                  
                  
                     
                        Reġjonali 
                     
                     
                        (L-Art. 2(3)).
                     
                  
                  
                     
                        101,432
                     
                  
                  
                     
                        1 057,800
                     
                  
                  
                     
                        2 535 796
                     
                  
                  
                     
                        -
                     
                  
                  
                     
                        2 535 796
                     
                  
                  
                     
                        0
                     
                  
               
                     
                        IL-LITWANJA
                     
                  
                  
                     
                        Maġġuri
                     
                     
                        (L-Art. 2(2)).
                     
                  
                  
                     
                        407,366
                     
                  
                  
                     
                        214,944
                     
                  
                  
                     
                        5 373 600
                     
                  
                  
                     
                        11 545 341
                     
                  
                  
                     
                        16 918 941
                     
                  
                  
                     
                        0
                     
                  
               
                     
                        IL-POLONJA
                     
                  
                  
                     
                        Reġjonali
                     
                     
                        (L-Art. 2(4)).
                     
                  
                  
                     
                        491,170
                     
                  
                  
                     
                        2 501,280
                     
                  
                  
                     
                        12 279 244
                     
                  
                  
                     
                        -
                     
                  
                  
                     
                        12 279 244
                     
                  
                  
                     
                        0
                     
                  
               
                     
                  
                  
                     
                        TOTAL
                     
                  
                  
                     
                        33 992 206
                     
                  
                  
                     
                        0
                     
                  
               
               Skont l-Artikolu 10(1) tar-Regolament dwar il-QFP, l-ammont totali disponibbli għall-mobilizzazzjoni tal-FSUE fil-bidu tal-2018 kien ta’ EUR 421 142 057, billi hija s-somma tal-allokazzjoni li fadal tal-2018 ta’ EUR 280 371 754 (jiġifieri EUR 574 342 834 nieqes EUR 293 971 080 diġà mobilizzati fl-2017
                  8
               ), flimkien mal-allokazzjoni li fadal tal-2017 ta’ EUR 140 770 303 li għadhom ma ntefqux u li ġew riportati għall-2018.
            
            
               L-ammont li jista’ jiġi mobilizzat f’dan l-istadju tas-sena 2018 huwa ta’ EUR 173 389 397. Dan jikkorrispondi għall-ammont totali disponibbli għall-mobilizzazzjoni tal-FSUE fil-bidu tal-2018 (EUR 421 142 057), nieqes l-ammont miżmum ta’ EUR 143 585 709 sabiex jiġi rispettat l-obbligu li jinżammu 25 % mill-allokazzjoni annwali tal-2018 sal-1 ta’ Ottubru 2017 kif stipulat mill-Artikolu 10(1) tar-Regolament dwar il-QFP u wara li jitnaqqas l-ammont mobilizzat għall-Greċja, Spanja, Franza u l-Portugall aktar kmieni din is-sena
                  9
               .
            
            
                     
                        Tabella sommarja tal-finanzjament mill-FSUE
                     
                  
                  
                     
                        Ammont
                     
                     
                        EUR
                     
                  
               
                     
                        Allokazzjoni tal-2017 riportata għall-2018
                     
                  
                  
                     
                        140 770 303
                     
                  
               
                     
                        Allokazzjoni tal-2018
                     
                  
                  
                     
                        574 342 834
                     
                  
               
                     
                        Allokazzjoni tal-2018 fornita fl-2017 skont l-Artikolu 10(2) tar-Regolament dwar il-QFP
                     
                  
                  
                     
                        -293 971 080
                     
                     
                        ----------------
                     
                  
               
                     
                        Total disponibbli fil-bidu tal-2018
                     
                  
                  
                     
                        421 142 057
                     
                  
               
                     
                        Bit-tnaqqis diġà mmobilizzat fl-2018 għall-Greċja, Spanja, Franza u l-Portugall
                     
                  
                  
                     
                        -104 166 951
                     
                  
               
                     
                        Bit-tnaqqis ta’ 25 % tal-allokazzjoni tal-2018 miżmum
                     
                  
                  
                     
                        -143 585 709
                     
                     
                        ----------------
                     
                  
               
                     
                        Ammont massimu disponibbli attwalment (allokazzjonijiet tal-2017+2018)
                     
                  
                  
                     
                        173 389 397
                     
                  
               
                     
                        Ammont totali ta’ għajnuna proposta biex tiġi mobilizzata għall-Bulgarija, il-Greċja, il-Litwanja u l-Polonja
                     
                  
                  
                     
                        - 33 992 206
                     
                  
               
                     
                        Disponibbiltajiet li fadal sal-1 ta’ Ottubru 2018
                     
                  
                  
                     
                        139 397 191
                     
                  
               
               Proposta għal
            
            
               DEĊIŻJONI TAL-PARLAMENT EWROPEW U TAL-KUNSILL
            
            
               dwar il-mobilizzazzjoni tal-Fond ta' Solidarjetà tal-Unjoni Ewropea biex tingħata assistenza lill-Bulgarija, lill-Greċja, lil-Litwanja u lill-Polonja
            
            
               IL-PARLAMENT EWROPEW U L-KUNSILL TAL-UNJONI EWROPEA,
            
            
               Wara li kkunsidraw it-Trattat dwar il-Funzjonament tal-Unjoni Ewropea,
            
            
               Wara li kkunsidraw ir-Regolament tal-Kunsill (KE) Nru 2012/2002 tal-11 ta' Novembru 2002 li jistabbilixxi l-Fond ta' Solidarjetà tal-Unjoni Ewropea
                  10
               , u b'mod partikolari l-Artikolu 4(3) tiegħu,
            
            
               Wara li kkunsidraw il-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji baġitarji u dwar ġestjoni finanzjarja tajba
                  11
               , u b'mod partikolari l-punt 11 tiegħu,
            
            
               Wara li kkunsidraw il-proposta tal-Kummissjoni Ewropea,
            
            
               Billi:
            
         
         
            
               (1)Il-Fond ta' Solidarjetà tal-Unjoni Ewropea (“il-Fond”) għandu l-għan li jippermetti lill-Unjoni tirrispondi b’mod rapidu, effiċjenti u flessibbli għal sitwazzjonijiet ta’ emerġenza sabiex tintwera solidarjetà mal-popolazzjonijiet ta’ reġjuni milquta minn diżastri naturali.
            
            
               (2)Il-Fond ma għandux jaqbeż l-ammont annwali massimu ta’ EUR 500 000 000 (bil-prezzijiet tal-2011), kif stabbilit fl-Artikolu 10 tar-Regolament tal-Kunsill (UE, Euratom) Nru 1311/2013
                  12
               .
            
            
               (3)Fil-11 ta’ Jannar 2018, il-Bulgarija ppreżentat applikazzjoni għall-mobilizzazzjoni tal-Fond, wara l-għargħar ikkawżati minn xita qawwija u maltempati vjolenti fil-25 u s-26 ta’ Ottubru 2017.
            
            
               (4)Fil-11 ta’ Ottubru 2017, il-Greċja ppreżentat applikazzjoni biex timmobilizza l-Fond, wara terremot li affettwa r-reġjun tal-Eġew tan-Nofsinhar u l-gżira ta’ Kos fl-20 ta’ Lulju 2017.
            
            
               (5)Fit-22 ta’ Diċembru 2017, il-Litwanja ppreżentat applikazzjoni għall-mobilizzazzjoni tal-Fond, wara l-għargħar ikkawżati minn xita kontinwa matul is-sajf u l-ħarifa tal-2017.
            
            
               (6)Fil-25 ta’ Ottubru 2017, il-Polonja ppreżentat l-applikazzjoni tagħha għal kontribuzzjoni mill-Fond, wara maltempati vjolenti u x-xita qawwija eċċezzjonali li seħħew bejn id-9 u t-12 ta’ Awwissu 2017.
            
            
               (7)L-applikazzjonijiet mill-Bulgarija, mill-Greċja, mil-Litwanja u mill-Polonja jissodisfaw il-kundizzjonijiet sabiex tingħata kontribuzzjoni finanzjarja mill-Fond, kif stabbilit fl-Artikolu 4 tar-Regolament (KE) Nru 2012/2002.
            
            
               (8)Għaldaqstant, jenħtieġ li l-Fond jiġi mobilizzat sabiex jipprovdi kontribuzzjoni finanzjarja lill-Bulgarija lill-Greċja, lil-Litwanja u lill-Polonja.
            
            
               (9)Sabiex jitnaqqas kemm jista’ jkun il-ħin li jieħu l-Fond biex jiġi mobilizzat, jenħtieġ li din id-Deċiżjoni tiġi tapplika mid-data tal-adozzjoni tagħha,
            
            
               ADOTTAW DIN ID-DEĊIŻJONI:
            
            
               Artikolu 1
            
            
               Għall-baġit ġenerali tal-Unjoni għas-sena finanzjarja 2017, il-Fond ta’ Solidarjetà tal-Unjoni Ewropea għandu jiġi mobilizzat sabiex jipprovdi l-ammont ta’ EUR 2 258 225 lill-Bulgarija, EUR 2 535 796 lill-Greċja, EUR 16 918 941 lil-Litwanja u EUR 12 279 244 lill-Polonja, f’approprjazzjonijiet ta’ impenn u ta’ pagament.
            
            
               Artikolu 2
            
            
               Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
            
               Għandha tapplika minn …[id-data tal-adozzjoni tagħha]**. 
            
            
               Magħmul fi Brussell,
            
            
               
                  Għall-Parlament Ewropew
                        Għall-Kunsill
               
            
         
         
            
                  
                     (1)
                  
                        ĠU L 311, 14.11.2002, p. 3.
               
               
                  
                     (2)
                  
                        COM(2018) 361, tal-31.5.2018.
               
               
                  
                     (3)
                  
                        BG34 = Il-PDG Reġjonali għal Yugoiztochen huwa ta’ EUR 5 327 miljun abbażi tad-dejta tal-2015.
               
               
                  
                     (4)
                  
                        EL42 = PDG reġjonali għal Notio Aigaio / l-Eġew tan-Nofsinhar huwa EUR 6 045 miljun abbażi tad-dejta tal-2014.
               
               
                  
                     (5)
                  
                        Il-medja ponderata tal-PDG reġjonali hija ta’ EUR 24,1 miljun abbażi tad-dejta tal-2014.
               
               
                  
                     (6)
                  
                        ĠU L 347, 20.12.2013, p. 884.
               
               
                  
                     (7)
                  
                        ĠU C 373, 20.12.2013, p. 1.
               
               
                  
                     (8)
                  
                  
                        Id-Deċiżjoni (UE) 2017/1599 tal-Parlament Ewropew u tal-Kunsill tal-13 ta’ Settembru 2017 dwar il-mobilizzazzjoni tal-Fond ta’ Solidarjetà tal-Unjoni Ewropea biex jipprovdu assistenza lill-Italja (ĠU L 245, 23.9.2017) flimkien mal-Baġit Emendatorju Nru 4/2017 (ĠU L 330, 13.12.2017).
                  
               
               
                  
                     (9)
                  
                  
                        Proposta għal Deċiżjoni tal-Parlament Ewropew u tal-Kunsill dwar il-mobilizzazzjoni tal-Fond ta’ Solidarjetà tal-Unjoni Ewropea biex jipprovdu assistenza lill-Greċja, Spanja, Franza u l-Portugall (COM(2018) 150, 22.2.2018) flimkien mal-Baġit Emendatorju Nru 1/2018 (COM(2018) 150, 22.2.2018) akkompanjanti.
                  
               
               
                  
                     (10)
                  
                        ĠU L 311, 14.11.2002, p. 3.
               
               
                  
                     (11)
                  
                        ĠU C 373, 20.12.2013, p.1.
               
               
                  
                     (12)
                  
                        Ir-Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).